Nariadenie Komisie (EHS) č. 2326/79
z 23. októbra 1979,
o predaji nevykosteného hovädzieho mäsa prostredníctvom intervenčných agentúr formou pravidelných výberových konaní, a ktoré ruší nariadenie (EHS) č. 79/75
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 805/68 z 27. júna 1968 o spoločnej organizácii trhu hovädzieho a teľacieho mäsa [1], naposledy zmenené a doplnené nariadením (EHS) č. 425/77 [2], najmä na jeho článok 7 ods. 3,
keďže možnosť trvalej intervencie hovädzieho a teľacieho mäsa viedla k vybudovaniu značných zásob v spoločenstve; keďže s cieľom zdokonalenia intervenčného systému boli niektoré intervenčné nákupy v súlade s nariadením Komisie (EHS) č. 2226/78 [3], naposledy zmeneným a doplneným nariadením (EHS) č. 1763/79 [4], uskladnené vo forme nevykosteného hovädzieho mäsa;
keďže podmienky pre uvoľnenie zásob uvedených v článku 1 ods. 1 písm. c) nariadenia Komisie (EHS) č. 98/69 [5], naposledy zmeneného a doplneného nariadením (EHS) č. 429/77 [6], sú splnené;
keďže v súlade s nariadením Komisie (EHS) č. 2173/79 [7] je možné uplatniť postup výberového konania; keďže sa javí nevyhnutné zaviesť systém umožňujúci pravidelný predaj takto skladované mäsa;
keďže opatrenia stanovené týmto nariadením sú v súlade s názorom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Hovädzie a teľacie mäso vo vlastníctve intervenčných agentúr a nevykostené mäso sa v súlade s ustanoveniami nariadení spoločenstva ponúknu na predaj.
Predaj sa uskutoční vyhlásením pravidelného výberového konania.
Opatrenia nariadenia (EHS) č. 2173/79, najmä jeho článkov 6 až 12 sa uplatnia podľa ustanovení tohto nariadenia.
Článok 2
1. Všeobecné oznámenie o pravidelných výberových konaniach sa zverejňuje najneskôr v deň zverejnenia prvého z jednotlivých výberových konaní uvedených v ods. 2
2. V prípade pravidelných výberových konaní intervenčné agentúry v súlade s článkom 6 a 7 nariadenia (EHS) č. 2173/79 poriadajú jednotlivé výberové konania.
3. V období, keď sú minimálne predajné ceny pre každé jednotlivé výberové konanie pevne určené, sa zohľadní situácia na trhu hovädzieho a teľacieho mäsa a nákupy a predaje uskutočnené prostredníctvom intervenčných agentúr.
4. Intervenčné agentúry predajú najskôr mäso, ktoré bolo skladované najdlhšie. V žiadnom prípade nemôžu predať mäso, ktoré prevzali po lehote vyznačenej na oznámení o jednotlivom výberovom konaní.
Článok 3
Nariadenie Komisie (EHS) č. 79/75 [8] sa týmto zrušuje.
Článok 4
Toto nariadenie nadobúda účinnosť 1. novembra 1979.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. októbra 1979